paragraph_text: Undertow je debitantski studijski album američkog rock sastava Tool. Diskografska kuća Zoo Entertainment objavila ga je 6. travnja 1993. godine. Njegovi su producenti bili sama grupa i Sylvia Massy, a bio je sniman od listopada do prosinca 1992. godine u dvama studijima: Sound City Studiosu u Van Nuysu i Grandmaster Recordersu u Hollywoodu. Uradak sadrži neke pjesme koje skupina nije odlučila objaviti na debitantskom EP-u Opiate.